ประกาศกระทรวงพลังงาน

เรื่อง หลักเกณฑ์และวิธีการในการจัดให้มีการประกันภัยความรับผิดตามกฎหมายแก่ผู้ได้รับความเสียหาย

จากภัยอันเกิดจากการประกอบกิจการควบคุมประเภทที่ 3 พ.ศ. 2557

------------------------------------------------

          อาศัยอํานาจตามความในข้อ 57 แห่งกฎกระทรวงกําหนดหลักเกณฑ์ วิธีการ และเงื่อนไขเกี่ยวกับการแจ้ง การอนุญาต และอัตราค่าธรรมเนียมเกี่ยวกับการประกอบกิจการน้ํามันเชื้อเพลิง พ.ศ. 2556 ออกตามความในพระราชบัญญัติควบคุมน้ํามันเชื้อเพลิง พ.ศ. 2542 ซึ่งแก้ไขเพิ่มเติมโดยพระราชบัญญัติควบคุมน้ํามันเชื้อเพลิง (ฉบับที่ 2) พ.ศ. 2550 รัฐมนตรีว่าการกระทรวงพลังงานออกประกาศไว้ ดังต่อไปนี้


ข้อ ๑ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๒ ในประกาศนี้

          “ใบอนุญาต” หมายความว่า ใบอนุญาตประกอบกิจการควบคุมประเภทที่ 3 ตามกฎกระทรวงกําหนดหลักเกณฑ์ วิธีการ และเงื่อนไขเกี่ยวกับการแจ้ง การอนุญาต และอัตราค่าธรรมเนียมเกี่ยวกับการประกอบกิจการน้ํามันเชื้อเพลิง พ.ศ. 2556

          “ผู้ได้รับความเสียหาย” หมายความว่า บุคคลธรรมดาหรือนิติบุคคลที่ได้รับความเสียหายแก่ชีวิต ร่างกาย หรือทรัพย์สินจากอัคคีภัยหรือการระเบิดอันเกิดจากการประกอบกิจการควบคุมประเภทที่ 3 แต่ไม่หมายความรวมถึงบุคคลในครอบครัวหรือบุคคลที่อยู่ด้วยกัน ซึ่งเกี่ยวข้องโดยตรงหรือโดยอ้อมของผู้เอาประกันภัย หรือลูกจ้างของผู้เอาประกันภัยขณะอยู่ในระหว่างการว่าจ้าง หรือบุคคลซึ่งในขณะเกิดเหตุอยู่ในระหว่างการปฏิบัติงานให้ผู้เอาประกันภัยภายใต้สัญญาว่าจ้างหรือการฝึกงาน


ข้อ ๓ ให้ผู้รับใบอนุญาตต้องจัดให้มีการประกันภัยความรับผิดตามกฎหมายแก่ผู้ได้รับความเสียหายจากอัคคีภัยหรือการระเบิดอันเกิดจากการประกอบกิจการควบคุมประเภทที่ 3


ข้อ ๔ การประกันภัยความรับผิดตามกฎหมายอันเกิดจากการประกอบกิจการควบคุมน้ํามันให้มีจํานวนเงินเอาประกันภัยสําหรับความเสียหายที่เกิดขึ้นต่อครั้ง สําหรับการเสียชีวิต ทุพพลภาพถาวรสิ้นเชิงหรือค่ารักษาพยาบาล และความเสียหายต่อทรัพย์สินของผู้ได้รับความเสียหายไม่น้อยกว่าจํานวน ดังต่อไปนี้

          (1) คลังน้ํามัน จํานวนเงินเอาประกันภัย 25,000,000 บาท

          (2) สถานที่เก็บรักษาน้ํามัน ลักษณะที่สาม จํานวนเงินเอาประกันภัย 1,500,000 บาท

          (3) สถานีบริการน้ํามันประเภท ก หรือประเภท ข จํานวนเงินเอาประกันภัย 2,000,000 บาท

          (4) สถานีบริการน้ํามันประเภท ค ลักษณะที่สอง จํานวนเงินเอาประกันภัย 1,000,000 บาท

          (5) สถานีบริการน้ํามันประเภท จ ลักษณะที่สอง จํานวนเงินเอาประกันภัย 500,000 บาท

          (6) สถานีบริการน้ํามันประเภท ฉ จํานวนเงินเอาประกันภัย เป็นดังต่อไปนี้

                    ก. สถานีบริการน้ํามันประเภท ฉ ที่เก็บน้ํามันไม่เกิน 500,000 ลิตร จํานวนเงินเอาประกันภัย 1,500,000 บาท

                    ข. สถานีบริการน้ํามันประเภท ฉ ที่เก็บน้ํามันเกิน 500,000 ลิตร จํานวนเงินเอาประกันภัย 20,000,000 บาท

          (7) ระบบการขนส่งน้ํามันทางท่อ จํานวนเงินเอาประกันภัย เป็นดังต่อไปนี้

                    ก. ระบบการขนส่งน้ํามันทางท่อที่มีความยาวไม่เกิน 50 กิโลเมตร ให้คิดจํานวนเงินเอาประกันภัย 1,000,000 บาท ต่อระบบการขนส่งน้ํามันทางท่อทุก ๆ 10 กิโลเมตร เศษของ 10 กิโลเมตร ให้คิดเป็น 10 กิโลเมตร

                    ข. ระบบการขนส่งน้ํามันทางท่อที่มีความยาวเกิน 50 กิโลเมตร จํานวนเงินเอาประกันภัย 5,000,000 บาท


ข้อ ๕ การประกันภัยความรับผิดตามกฎหมายอันเกิดจากการประกอบกิจการควบคุมก๊าซปิโตรเลียมเหลวให้มีจํานวนเงินเอาประกันภัยสําหรับความเสียหายที่เกิดขึ้นต่อครั้ง สําหรับการเสียชีวิตทุพพลภาพถาวรสิ้นเชิง หรือค่ารักษาพยาบาล และความเสียหายต่อทรัพย์สินของผู้ได้รับความเสียหายไม่น้อยกว่าจํานวน ดังต่อไปนี้

          (1) คลังก๊าซปิโตรเลียมเหลว จํานวนเงินเอาประกันภัย 25,000,000 บาท

          (2) สถานที่บรรจุก๊าซปิโตรเลียมเหลว จํานวนเงินเอาประกันภัย 2,000,000 บาท

          (3) สถานีบริการก๊าซปิโตรเลียมเหลว จํานวนเงินเอาประกันภัย 2,000,000 บาท

          (4) สถานที่เก็บรักษาก๊าซปิโตรเลียมเหลวประเภทสถานที่ใช้ ลักษณะที่สาม จํานวนเงินเอาประกันภัย เป็นดังต่อไปนี้

                    ก. สถานที่เก็บรักษาก๊าซปิโตรเลียมเหลวประเภทสถานที่ใช้ ลักษณะที่สาม ที่เก็บก๊าซปิโตรเลียมเหลวไม่เกิน 500,000 ลิตร จํานวนเงินเอาประกันภัย 1,500,000 บาท

                    ข. สถานที่เก็บรักษาก๊าซปิโตรเลียมเหลวประเภทสถานที่ใช้ ลักษณะที่สาม ที่เก็บก๊าซปิโตรเลียมเหลวเกิน 500,000 ลิตร จํานวนเงินเอาประกันภัย 20,000,000 บาท

          (5) สถานที่เก็บรักษาก๊าซปิโตรเลียมเหลวประเภทร้านจําหน่าย ลักษณะที่สอง จํานวนเงินเอาประกันภัย เป็นดังต่อไปนี้

                    ก. สถานที่เก็บรักษาก๊าซปิโตรเลียมเหลวประเภทร้านจําหน่าย ลักษณะที่สอง ที่ไม่ตั้งอยู่ในตึกแถวหรือห้องแถว จํานวนเงินเอาประกันภัย 1,000,000 บาท

                    ข. สถานที่เก็บรักษาก๊าซปิโตรเลียมเหลวประเภทร้านจําหน่าย ลักษณะที่สอง ที่ตั้งอยู่ในตึกแถวหรือห้องแถว จํานวนเงินเอาประกันภัย 1,500,000 บาท

          (6) สถานที่เก็บรักษาก๊าซปิโตรเลียมเหลวประเภทโรงเก็บ ลักษณะที่สอง จํานวนเงินเอาประกันภัย 1,500,000 บาท

          (7) ระบบการขนส่งก๊าซปิโตรเลียมเหลวทางท่อ จํานวนเงินเอาประกันภัย เป็นดังต่อไปนี้

                    ก. ระบบการขนส่งก๊าซปิโตรเลียมเหลวทางท่อที่มีความยาวไม่เกิน 50 กิโลเมตร ให้คิดจํานวนเงินเอาประกันภัย 1,000,000 บาท ต่อระบบการขนส่งก๊าซปิโตรเลียมเหลวทางท่อทุก ๆ 10 กิโลเมตร เศษของ 10 กิโลเมตร ให้คิดเป็น 10 กิโลเมตร

                    ข. ระบบการขนส่งก๊าซปิโตรเลียมเหลวทางท่อที่มีความยาวเกิน 50 กิโลเมตร จํานวนเงินเอาประกันภัย 5,000,000 บาท


ข้อ ๖ การประกันภัยความรับผิดตามกฎหมายอันเกิดจากการประกอบกิจการควบคุมก๊าซธรรมชาติให้มีจํานวนเงินเอาประกันภัยสําหรับความเสียหายที่เกิดขึ้นต่อครั้ง สําหรับการเสียชีวิต ทุพพลภาพถาวรสิ้นเชิง หรือค่ารักษาพยาบาล และความเสียหายต่อทรัพย์สินของผู้ได้รับความเสียหายไม่น้อยกว่าจํานวนดังต่อไปนี้

          (1) คลังก๊าซธรรมชาติ จํานวนเงินเอาประกันภัย 25,000,000 บาท

          (2) สถานที่ใช้ก๊าซธรรมชาติ จํานวนเงินเอาประกันภัย 1,000,000 บาท

          (3) สถานีบริการก๊าซธรรมชาติ จํานวนเงินเอาประกันภัย 5,000,000 บาท

          (4) ระบบการขนส่งก๊าซธรรมชาติทางท่อ จํานวนเงินเอาประกันภัย เป็นดังต่อไปนี้

                    ก. ระบบการขนส่งก๊าซธรรมชาติทางท่อที่มีความยาวไม่เกิน 50 กิโลเมตร ให้คิดจํานวนเงินเอาประกันภัย 1,000,000 บาท ต่อระบบการขนส่งก๊าซธรรมชาติทางท่อทุก ๆ 10 กิโลเมตร เศษของ 10 กิโลเมตร ให้คิดเป็น 10 กิโลเมตร

                    ข. ระบบการขนส่งก๊าซธรรมชาติทางท่อที่มีความยาวเกิน 50 กิโลเมตร จํานวนเงินเอาประกันภัย 5,000,000 บาท


ข้อ ๗ ผู้รับใบอนุญาตที่ประกอบกิจการขนส่งน้ํามันเชื้อเพลิงโดยถังขนส่งน้ํามันเชื้อเพลิงที่นํามาตรึงไว้กับตัวโครงรถหรือที่สร้างเข้าไว้ด้วยกันกับตัวรถ นอกจากต้องจัดให้มีการประกันภัยตามพระราชบัญญัติคุ้มครองผู้ประสบภัยจากรถ พ.ศ. 2535 แล้ว ยังจะต้องจัดให้มีการประกันภัยรถยนต์ภาคสมัครใจที่มีความคุ้มครองความรับผิดต่อบุคคลภายนอกอันเกิดจากการประกอบกิจการควบคุมประเภทที่ 3 โดยมีจํานวนเงินเอาประกันภัยสําหรับความเสียหายที่เกิดขึ้นต่อครั้ง สําหรับการเสียชีวิต ทุพพลภาพถาวรสิ้นเชิง หรือค่ารักษาพยาบาล และความเสียหายต่อทรัพย์สินของผู้ได้รับความเสียหายไม่น้อยกว่า 500,000 บาท


ข้อ ๘ ในการประกันภัยสําหรับความรับผิดตามกฎหมายที่เกิดขึ้นต่อครั้งตามข้อ 4 ข้อ 5 ข้อ 6 และข้อ 7 ให้มีจํานวนเงินการชดใช้ต่อผู้ได้รับความเสียหายเป็นจํานวนเงิน ดังต่อไปนี้

          (1) กรณีค่ารักษาพยาบาลให้จ่ายตามความเป็นจริงไม่เกิน 200,000 บาทต่อคน

          (2) กรณีทุพพลภาพถาวรสิ้นเชิง หรือเสียชีวิตให้จ่าย 200,000 บาทต่อคน

          (3) กรณีทรัพย์สินเสียหายให้จ่ายตามความเป็นจริงสูงสุดไม่เกินจํานวนเงินเอาประกันภัยตามข้อ 4 ข้อ 5 ข้อ 6 และข้อ 7

          แต่ทั้งนี้ในกรณี (1) และ (2) รวมกันต้องไม่เกิน 200,000 บาทต่อคน


ข้อ ๙ ให้มีกรมธรรม์ประกันภัยคุ้มครองตลอดเวลาที่ประกอบกิจการควบคุมประเภทที่ 3


ข้อ ๑๐ ให้ผู้รับใบอนุญาตจัดทําสัญญาประกันภัยตามที่กําหนดในประกาศนี้ให้เสร็จสิ้นและให้จัดส่งสําเนาสัญญาประกันภัยและตารางกรมธรรม์ประกันภัยดังกล่าว ให้ผู้อนุญาตก่อนรับใบอนุญาต


ข้อ ๑๑ สัญญาประกันภัยหรือกรมธรรม์ประกันภัยที่ผู้รับใบอนุญาตมีอยู่ หากประสงค์จะนํามาใช้ให้เป็นไปตามประกาศนี้ ต้องมีจํานวนเงินเอาประกันภัยและการชดใช้ตามประกาศนี้โดยได้รับการรับรองจากผู้รับประกันภัย เมื่อได้รับการรับรองแล้วให้ถือว่าเป็นสัญญาประกันภัยหรือกรมธรรม์ประกันภัยตามประกาศนี้


ข้อ ๑๒ ผู้ได้รับความเสียหายที่ได้รับการชดใช้ค่าเสียหายตามประกาศนี้แล้วยังคงสิทธิในการเรียกร้องค่าสินไหมทดแทนอันเกิดจากผู้กระทําให้เกิดการละเมิดนั้นได้ แต่มิใช่เป็นการฟ้องเรียกค่าเสียหายเพิ่มเติมจากวงเงินเอาประกันภัยที่ได้รับประกันไว้ตามประกาศนี้


ข้อ ๑๓ ให้ผู้รับใบอนุญาตที่ได้รับใบอนุญาตอยู่ก่อนวันที่ประกาศนี้มีผลใช้บังคับ หรือที่ได้รับใบอนุญาตตั้งแต่วันที่ประกาศนี้มีผลใช้บังคับไม่เกินเก้าสิบวันต้องจัดทําสัญญาประกันภัยตามที่กําหนดในประกาศนี้ให้เสร็จสิ้น ภายในหนึ่งร้อยแปดสิบวันนับแต่วันที่ประกาศนี้มีผลใช้บังคับ


ผู้มีอํานาจลงนาม - ประกาศ ณ วันที่ 20 ตุลาคม พ.ศ. 2557

 

ณรงค์ชัย  อัครเศรณี

รัฐมนตรีว่าการกระทรวงพลังงาน